Dan Barna își face propria dezbatere: Dacă până vineri nu acceptă niciun candidat, o să fac eu o dezbatere pe Facebook, cu toți cetățenii/ Spiritul lui Liviu Dragnea va fi prezent duminică pe buletinele de vot

Dan Barna, candidatul USR-PLUS la alegerile prezidențiale a fost prezent marți, la Constanța, unde a făcut mai multe declarații despre scrutinul de duminică. Barna le-a transmis lui Klaus Iohannis și Vioricăi Dăncilă o nouă invitație la dezbateri și a precizat că a insistat în mai multe rânduri pentru o confruntare electorală cu cei doi înaintea primului tur, dar fără succes.

Barna a reiterat ideea că acceptă orice dezbatere, cu orice candidat și în orice formulă și a transmis că, dacă până vineri nu va fi organizat niciun astfel de eveniment, va deschide o dezbatere live, cu cetățenii, pe Facebook, unde poate participa oricine e interesat.

”Profit de vizita la Constanța pentru a-i chema la dezbateri și pe Viorica Dăncilă, și pe Klaus Iohannis, eu particip la orice dezbateri. În fiecare zi i-am invitat la dezbateri. Dacă nu se va face nicio dezbatere, eu voi face o dezbatere online cu toți cetățenii, de două ore jumătate, live, pe Facebook, la care poate participa oricine”, a transmis candidatul USR-PLUS.

Barna a mai vorbit și despre ”spiritul” lui Liviu Dragnea care va fi prezent duminică, la alegeri, prin Viorica Dăncilă:

”Ieri a fost un rezultat grozav, dar dacă vrem să scăpăm de spiritul lui Liviu Dragnea și PSD o putem face duminică pentru că spiritul lui Liviu Dragnea va fi prezent pe buletinele de vot prin Viorica Dăncilă”, a mai spus Dan Barna, marți, la Constanța.